CELEX: 52018PC0721
Language: el
Date: 2018-10-31
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ για την τροποποίηση της εκτελεστικής απόφασης (ΕΕ) 2015/2429 με την οποία επιτρέπεται στη Λετονία να εφαρμόσει ειδικό μέτρο παρέκκλισης από τις διατάξεις του άρθρου 26 παράγραφος 1 στοιχείο α) και των άρθρων 168 και 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 31.10.2018
            COM(2018) 721 final
            2018/0373(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την τροποποίηση της εκτελεστικής απόφασης (ΕΕ) 2015/2429 με την οποία επιτρέπεται στη Λετονία να εφαρμόσει ειδικό μέτρο παρέκκλισης από τις διατάξεις του άρθρου 26 παράγραφος 1 στοιχείο α) και των άρθρων 168 και 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               
                  Σύμφωνα με το άρθρο 395 παράγραφος 1 της οδηγίας 2006/112/ΕΚ, της 28ης Νοεμβρίου 2006, σχετικά με το κοινό σύστημα φόρου προστιθεμένης αξίας (εφεξής «η οδηγία ΦΠΑ»), το Συμβούλιο, αποφασίζοντας ομόφωνα μετά από πρόταση της Επιτροπής, μπορεί να επιτρέπει σε κάθε κράτος μέλος να εφαρμόζει ειδικά μέτρα παρέκκλισης από τις διατάξεις της εν λόγω οδηγίας για λόγους απλούστευσης της διαδικασίας επιβολής του ΦΠΑ ή για λόγους πρόληψης ορισμένων τύπων φοροδιαφυγής ή φοροαποφυγής. 
               
               
                  Με επιστολή που πρωτοκολλήθηκε στην Επιτροπή στις 20 Ιουνίου 2018, η Λετονία ζήτησε να της επιτραπεί να συνεχίσει να εφαρμόζει μέτρο παρέκκλισης από τις γενικές αρχές που διέπουν το δικαίωμα έκπτωσης του ΦΠΑ επί των εισροών όσον αφορά ορισμένα επιβατικά αυτοκίνητα. Μαζί με την αίτηση παράτασης, η Λετονία υπέβαλε έκθεση η οποία περιλαμβάνει επανεξέταση του ποσοστού που προβλέπεται για τον περιορισμό του δικαιώματος έκπτωσης. 
               
               
                  Σύμφωνα με το άρθρο 395 παράγραφος 2 της οδηγίας ΦΠΑ, η Επιτροπή, με επιστολές της 7ης Σεπτεμβρίου 2018, ενημέρωσε τα άλλα κράτη μέλη σχετικά με το αίτημα της Λετονίας. Με επιστολή της 10ης Σεπτεμβρίου 2018, η Επιτροπή γνωστοποίησε στη Λετονία ότι είχε στη διάθεσή της όλες τις απαραίτητες πληροφορίες για την εκτίμηση του αιτήματος.
               
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Το άρθρο 168 της οδηγίας ΦΠΑ προβλέπει ότι κάθε υποκείμενος στον φόρο έχει δικαίωμα έκπτωσης του ΦΠΑ που επιβάλλεται σε αγορές πραγματοποιούμενες για τις ανάγκες των φορολογούμενων πράξεών του. Σύμφωνα με το άρθρο 26 παράγραφος 1 στοιχείο α) της ίδιας οδηγίας, η χρησιμοποίηση αγαθού, το οποίο ανήκει στην επιχείρηση, για τις ίδιες ανάγκες του υποκείμενου στον φόρο εξομοιώνεται με παροχή υπηρεσιών εξ επαχθούς αιτίας, εφόσον το αγαθό αυτό δημιούργησε δικαίωμα προς έκπτωση του ΦΠΑ. Το σύστημα αυτό επιτρέπει την ανάκτηση του αρχικώς εκπεσθέντος ΦΠΑ όσον αφορά την ιδιωτική χρήση. 
               
               
                  Στην περίπτωση των επιβατικών αυτοκινήτων, το σύστημα αυτό είναι δύσκολο να εφαρμοστεί, ιδίως επειδή είναι δύσκολο να γίνει ο διαχωρισμός μεταξύ ιδιωτικής και επαγγελματικής χρήσης. Η τήρηση λογιστικών στοιχείων, εφόσον προβλέπεται, συνεπάγεται πρόσθετη επιβάρυνση τόσο για τις επιχειρήσεις όσο και για τη διοίκηση όσον αφορά τη διατήρηση των στοιχείων και τον έλεγχό τους. 
               
               
                  Με την εκτελεστική απόφαση 2013/191/ΕΕ του Συμβουλίου
                     1
                  , χορηγήθηκε η άδεια στη Λετονία να περιορίσει στο 80 % το δικαίωμα έκπτωσης για ορισμένα επιβατικά αυτοκίνητα. Η Λετονία θεώρησε ότι το ποσοστό αυτό δεν αντιστοιχούσε σε πραγματικές συνθήκες και με την εκτελεστική απόφαση (ΕΕ) 2015/2429 του Συμβουλίου
                     2
                   της χορηγήθηκε η άδεια να περιορίσει το δικαίωμα έκπτωσης στο 50 %. Η εν λόγω απόφαση λήγει στις 31 Δεκεμβρίου 2018, και η Λετονία ζήτησε την παράτασή της για μια ακόμη, περιορισμένη, περίοδο. 
               
               
                  Όπως απαιτείται από το άρθρο 6 παράγραφος 2 της εκτελεστικής απόφασης (ΕΕ) 2015/2429, η Λετονία υπέβαλε έκθεση η οποία περιλαμβάνει επανεξέταση του ποσοστού που καθορίζεται για την έκπτωση του ΦΠΑ. 
               
               
                  Η Λετονία θεωρεί ότι το μέγιστο εφαρμοζόμενο ποσοστό εξακολουθεί να είναι κατάλληλο. Κατά τη διάρκεια της περιόδου εφαρμογής του ειδικού μέτρου, η Λετονία έκανε πλήρη χρήση του περιορισμού του δικαιώματος έκπτωσης και αναγνωρίζει ότι χάρη στο μέτρο αυτό μειώνεται ο διοικητικός φόρτος για τους υποκείμενους στον ΦΠΑ και για τη φορολογική διοίκηση όταν επιβατηγό όχημα δεν χρησιμοποιείται αποκλειστικά για επαγγελματικούς σκοπούς. 
               
               
                  Οι προϋποθέσεις για την εφαρμογή της παρέκκλισης εξακολουθούν να ισχύουν. Κατά συνέπεια, το ειδικό μέτρο εφαρμόζεται σε όλα τα επιβατικά αυτοκίνητα οκτώ θέσεων κατ’ ανώτατο όριο, εκτός από τη θέση του οδηγού, και με καθορισμένο ανώτατο βάρος τα οποία δεν χρησιμοποιούνται αποκλειστικά για επαγγελματικούς σκοπούς. Τα επιβατικά αυτοκίνητα που χρησιμοποιούνται για ορισμένες ειδικές δραστηριότητες εξαιρούνται από τον περιορισμό του δικαιώματος έκπτωσης και θα αντιμετωπίζονται με βάση τους συνήθεις κανόνες: αυτοκίνητα που αγοράζονται προς μεταπώληση, ενοικίαση ή χρηματοδοτική μίσθωση· αυτοκίνητα που χρησιμοποιούνται για τη μεταφορά επιβατών (όπως τα ταξί) ή εμπορευμάτων· αυτοκίνητα που χρησιμοποιούνται για την παροχή μαθημάτων οδήγησης· αυτοκίνητα που χρησιμοποιούνται για την παροχή υπηρεσιών φύλαξης ή πρώτων βοηθειών· αυτοκίνητα που χρησιμοποιούνται ως αυτοκίνητα επίδειξης.
               
               
                  Λαμβανομένου υπόψη του θετικού αντικτύπου του ειδικού μέτρου στον διοικητικό φόρτο για τους φορολογούμενους και τις φορολογικές αρχές, προτείνεται να χορηγηθεί το μέτρο παρέκκλισης για μια ακόμα, περιορισμένη, περίοδο, έως τις 31 Δεκεμβρίου 2021. Αίτηση παράτασης θα πρέπει να αποσταλεί στην Επιτροπή έως τις 31 Μαρτίου 2021, συνοδευόμενη από έκθεση η οποία θα περιλαμβάνει επανεξέταση του ποσοστού που εφαρμόστηκε.
               
            
            
               •Συνέπεια με τις ισχύουσες διατάξεις στον τομέα πολιτικής
            
            
               Παρόμοιες παρεκκλίσεις όσον αφορά το δικαίωμα έκπτωσης έχουν χορηγηθεί και σε άλλα κράτη μέλη. 
            
            
               Το άρθρο 176 της οδηγίας ΦΠΑ ορίζει ότι το Συμβούλιο καθορίζει τις δαπάνες οι οποίες δεν παρέχουν δικαίωμα έκπτωσης του ΦΠΑ. Έως τότε, επιτρέπεται στα κράτη μέλη να διατηρήσουν τις εξαιρέσεις που εφαρμόζονταν την 1η Ιανουαρίου 1979. Συνεπώς, υπάρχουν ορισμένες διατάξεις «αναστολής» που περιορίζουν το δικαίωμα έκπτωσης του ΦΠΑ όσον αφορά τα επιβατικά αυτοκίνητα. 
            
            
               
                  Κατά παρέκκλιση από προηγούμενες πρωτοβουλίες για τη θέσπιση κανόνων σχετικά με τις κατηγορίες δαπανών που μπορεί να υπόκεινται σε περιορισμό όσον αφορά το δικαίωμα έκπτωσης
                     3
                  , η εν λόγω παρέκκλιση είναι σκόπιμη εν αναμονή της εναρμόνισης των εν λόγω κανόνων σε επίπεδο ΕΕ. 
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
         
         
            
               Άρθρο 395 της οδηγίας ΦΠΑ. 
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Λαμβανομένης υπόψη της διάταξης της οδηγίας ΦΠΑ στην οποία βασίζεται η πρόταση, δεν εφαρμόζεται η αρχή της επικουρικότητας.
               
            
            
               •Αναλογικότητα
            
            
               
                  Η πρόταση είναι σύμφωνη με την αρχή της αναλογικότητας για τους ακόλουθους λόγους. 
               
               
                  Η απόφαση αφορά άδεια που χορηγείται σε κράτος μέλος κατόπιν αιτήματός του και ουδόλως συνιστά υποχρέωση. 
               
               
                  Δεδομένου του περιορισμένου πεδίου εφαρμογής της παρέκκλισης, το ειδικό μέτρο είναι ανάλογο προς τον επιδιωκόμενο στόχο, δηλαδή την καταπολέμηση της φοροδιαφυγής και την απλούστευση της είσπραξης του ΦΠΑ.
               
            
            
               •Επιλογή του νομικού μέσου
            
            
               
                  Βάσει του άρθρου 395 της οδηγίας ΦΠΑ, παρέκκλιση από τους κοινούς κανόνες ΦΠΑ είναι δυνατή μόνο με έγκριση του Συμβουλίου, το οποίο αποφασίζει ομόφωνα κατόπιν πρότασης της Επιτροπής. Επιπλέον, η απόφαση του Συμβουλίου αποτελεί το πλέον ενδεδειγμένο μέσο, δεδομένου ότι μπορεί να απευθύνεται σε μεμονωμένα κράτη μέλη.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τους ενδιαφερόμενους
            
            
               
                  Η παρούσα πρόταση βασίζεται σε αίτημα της Λετονίας και αφορά μόνο το εν λόγω κράτος μέλος. 
               
            
            
               •Συλλογή και χρήση εμπειρογνωσίας
            
            
               
                  Δεν υπήρξε ανάγκη εξωτερικής εμπειρογνωσίας. 
               
            
            
               •Εκτίμηση επιπτώσεων
            
            
               
                  Η πρόταση έχει σκοπό την απλούστευση της διαδικασίας επιβολής φόρου και την αντιμετώπιση της φοροδιαφυγής όσον αφορά τον ΦΠΑ και, συνεπώς, έχει δυνητικά θετική επίπτωση τόσο για τις επιχειρήσεις όσο και για τις διοικήσεις. Η λύση χαρακτηρίστηκε από την Λετονία ως κατάλληλο μέτρο και είναι ανάλογη με άλλες παρελθούσες και υφιστάμενες παρεκκλίσεις.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η πρόταση δεν έχει αρνητικές επιπτώσεις στον προϋπολογισμό της ΕΕ.
               
            
            
               5.ΛΟΙΠΑ ΣΤΟΙΧΕΙΑ
            
            
               
                  Η πρόταση περιλαμβάνει ρήτρα λήξης ισχύος: η ισχύς της παρέκκλισης λήγει αυτόματα στις 31 Δεκεμβρίου 2021.
               
            
         
         
            
               
                  Σε περίπτωση που η Λετονία εξετάσει το ενδεχόμενο νέας παράτασης του μέτρου παρέκκλισης πέραν του 2021 θα πρέπει μαζί με το αίτημα παράτασης να υποβάλει στην Επιτροπή, το αργότερο έως τις 31 Μαρτίου 2021, έκθεση η οποία να περιλαμβάνει επανεξέταση του μέγιστου ποσοστού.
               
            
            
               2018/0373 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για την τροποποίηση της εκτελεστικής απόφασης (ΕΕ) 2015/2429 με την οποία επιτρέπεται στη Λετονία να εφαρμόσει ειδικό μέτρο παρέκκλισης από τις διατάξεις του άρθρου 26 παράγραφος 1 στοιχείο α) και των άρθρων 168 και 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2006/112/EΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  4
               , και ιδίως το άρθρο 395 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Με την εκτελεστική απόφαση (ΕΕ) 2015/2429 του Συμβουλίου
                  5
                επιτρέπεται στη Λετονία να περιορίσει στο 50 % το δικαίωμα έκπτωσης του ΦΠΑ για την αγορά, τη χρηματοδοτική μίσθωση, την ενδοκοινοτική απόκτηση και την εισαγωγή επιβατικών αυτοκινήτων με μέγιστο επιτρεπόμενο βάρος που δεν υπερβαίνει τα 3500 χιλιόγραμμα και με όχι περισσότερες από οκτώ θέσεις καθημένων, εκτός από τη θέση του οδηγού, καθώς και τις δαπάνες που συνδέονται με τη συντήρηση, την επισκευή και τα καύσιμα των εν λόγω επιβατικών αυτοκινήτων μέχρι τις 31 Δεκεμβρίου 2018.  
            
            
               (2)Με επιστολή που πρωτοκολλήθηκε στην Επιτροπή στις 20 Ιουνίου 2018, η Λετονία ζήτησε να της επιτραπεί να συνεχίσει να εφαρμόζει το ειδικό μέτρο παρέκκλισης από τις διατάξεις του άρθρου 26 παράγραφος 1 στοιχείο α) και των άρθρων 168 και 168α της οδηγίας 2006/112/EΚ, προκειμένου να περιορίσει το δικαίωμα έκπτωσης όσον αφορά τις δαπάνες για ορισμένα επιβατικά αυτοκίνητα που δεν χρησιμοποιούνται αποκλειστικά για επαγγελματικούς σκοπούς. 
            
            
               (3)Η Επιτροπή διαβίβασε το αίτημα της Λετονίας στα άλλα κράτη μέλη με επιστολή της 7ης Σεπτεμβρίου 2018. Με επιστολή της 10ης Σεπτεμβρίου 2018, η Επιτροπή γνωστοποίησε στη Λετονία ότι είχε στη διάθεσή της όλες τις απαραίτητες πληροφορίες για την εκτίμηση του αιτήματος.
            
            
               (4)Όπως απαιτείται από το άρθρο 6 παράγραφος 2 της εκτελεστικής απόφασης (ΕΕ) 2015/2429, η Λετονία υπέβαλε έκθεση η οποία περιλαμβάνει επανεξέταση του ποσοστού που καθορίζεται για την έκπτωση του ΦΠΑ. Με βάση τις διαθέσιμες επί του παρόντος πληροφορίες, η Λετονία θεωρεί ότι το όριο του 50 % εξακολουθεί να είναι δικαιολογημένο και ενδεδειγμένο.
            
            
               (5)Η παράταση του μέτρου παρέκκλισης θα πρέπει να περιοριστεί χρονικά ώστε να καταστεί δυνατή η αξιολόγηση της αποτελεσματικότητάς του και της καταλληλότητας του ποσοστού. Λαμβανομένου υπόψη του θετικού αντικτύπου του μέτρου παρέκκλισης στον διοικητικό φόρτο για τους φορολογούμενους και τις φορολογικές αρχές, θα πρέπει συνεπώς να επιτραπεί στη Λετονία να συνεχίσει να εφαρμόζει το μέτρο για περιορισμένη χρονική περίοδο, έως τις 31 Δεκεμβρίου 2021.
            
            
               (6)Σε περίπτωση που η Λετονία κρίνει ότι είναι αναγκαία περαιτέρω παράταση του μέτρου παρέκκλισης πέραν του 2021, θα πρέπει να υποβάλει στην Επιτροπή έκθεση, η οποία περιλαμβάνει επανεξέταση του εφαρμοζόμενου ποσοστού, μαζί με την αίτηση παράτασης, έως τις 31 Μαρτίου 2021.
            
            
               (7)Η παρέκκλιση θα έχει αμελητέα μόνο επίπτωση στα συνολικά φορολογικά έσοδα που εισπράττονται στο στάδιο της τελικής κατανάλωσης και δεν θα έχει αρνητικές επιπτώσεις στους ιδίους πόρους της Ένωσης που προέρχονται από τον ΦΠΑ.
            
            
               (8)Συνεπώς, η εκτελεστική απόφαση (ΕΕ) 2015/2429 του Συμβουλίου θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
         
         
            
               Το άρθρο 6 της εκτελεστικής απόφασης (ΕΕ) 2015/2429 του Συμβουλίου αντικαθίσταται από το ακόλουθο κείμενο:
            
            
               «Άρθρο 6
            
            
               1. Η παρούσα απόφαση εφαρμόζεται από την 1η Ιανουαρίου 2016 έως τις 31 Δεκεμβρίου 2021.
            
            
               2. Αίτηση για παράταση της άδειας που προβλέπεται στην παρούσα απόφαση υποβάλλεται στην Επιτροπή έως τις 31 Μαρτίου 2021 και συνοδεύεται από έκθεση η οποία περιλαμβάνει επανεξέταση του ποσοστού που καθορίζεται στο άρθρο 1.»
            
            
               Άρθρο 2
            
            
               Η παρούσα απόφαση εφαρμόζεται από την 1η Ιανουαρίου 2019. 
            
            
               Άρθρο 3
            
            
               Η παρούσα απόφαση απευθύνεται στη Δημοκρατία της Λετονίας. 
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Εκτελεστική απόφαση 2013/191/ΕΕ του Συμβουλίου, της 22ας Απριλίου 2013, με την οποία επιτρέπεται στη Λετονία να εφαρμόσει ειδικό μέτρο παρέκκλισης από το άρθρο 26 παράγραφος 1 στοιχείο α) και από τα άρθρα 168 και 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας, ΕΕ L 113 της 25.4.2013, σ. 11-12. 
               
               
                  
                     (2)
                  
                        Εκτελεστική απόφαση (ΕΕ) 2015/2429 του Συμβουλίου, της 10ης Δεκεμβρίου 2015, με την οποία επιτρέπεται στη Λετονία να εφαρμόσει ειδικό μέτρο παρέκκλισης από τις διατάξεις του άρθρου 26 παράγραφος 1 στοιχείο α) και των άρθρων 168 και 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας, ΕΕ L 334 της 22.12.2015, σ. 15-17. 
               
               
                  
                     (3)
                  
                        COM (2004) 728 τελικό - Πρόταση οδηγίας του Συμβουλίου που τροποποιεί την οδηγία 77/388/ΕΟΚ με σκοπό την απλούστευση των υποχρεώσεων που απορρέουν από τον φόρο προστιθεμένης αξίας (ΕΕ C 24 της 29.1.2005, σ. 10), που αποσύρθηκε στις 21 Μαΐου 2014 (ΕΕ C 153 της 21. 5. 2014, σ. 3) 
               
               
                  
                     (4)
                  
                        EE L 347 της 11.12.2006, σ. 1. 
               
               
                  
                     (5)
                  
                        Εκτελεστική απόφαση (ΕΕ) 2015/2429 του Συμβουλίου, της 10ης Δεκεμβρίου 2015, με την οποία επιτρέπεται στη Λετονία να εφαρμόσει ειδικό μέτρο παρέκκλισης από τις διατάξεις του άρθρου 26 παράγραφος 1 στοιχείο α) και των άρθρων 168 και 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας, ΕΕ L 334 της 22.12.2015, σ. 15-17.